Document ID: 32014D0314

DEĊIŻJONI TAL-KUMMISSJONI
tat-28 ta' Mejju 2014
li tistabbilixxi l-kriterji biex tingħata l-Ekotikketta tal-UE għall-ħiters idroniċi
(notifikata bid-dokument C(2014) 3452)
(Test b'rilevanza għaż-ŻEE)
(2014/314/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 66/2010 tal-Parlament Ewropew u tal-Kunsill tal-25 ta' Novembru 2009 dwar skema ta' Ekotikketta tal-UE (1), u b'mod partikolari l-Artikolu 8(2) tiegħu,
Wara li kkonsultat il-Bord tal-Ekotikkettar tal-Unjoni Ewropea,
Billi:
(1)
Skont ir-Regolament (KE) Nru 66/2010, l-Ekotikketta tal-UE tista' tingħata lil dawk il-prodotti li għandhom impatt ambjentali mnaqqas matul iċ-ċiklu kollu ta' ħajjithom.
(2)
Ir-Regolament (KE) Nru 66/2010 jistipula li għandhom jiġu stabbiliti kriterji speċifiċi tal-Ekotikketta tal-UE skont il-gruppi ta' prodotti.
(3)
Il-Kummissjoni fasslet rapport preliminari dwar l-aspetti tekniċi, ambjentali, ekonomiċi u legali tal-grupp ta' prodotti tal-“ħiters idroniċi” li jintużaw tipikament fl-Unjoni u għamlitu disponibbli pubblikament għall-kummenti. L-istudju li fuqu ssejjes dan ir-rapport (minn hawn 'il quddiem imsejjaħ “l-istudju”) tfassal flimkien mal-partijiet interessati mill-Unjoni u l-pajjiżi terzi.
(4)
Ir-riżultati ta' dan l-istudju, ippreżentati fir-rapport preliminari, urew li l-konsum tal-enerġija fil-fażi tal-użu jikkontribwixxi l-aktar għall-impatt ambjentali kumplessiv tal-ħiters idroniċi. Għalhekk, l-użu ta' ħiters idroniċi effiċjenti fl-enerġija u b'emissjonijiet baxxi tal-gassijiet b'effett ta' serra għandu jiġi promoss u, barra minn hekk, it-tali ħiters li jużaw teknoloġiji aktar ekoloġiċi u li ġew ippruvati li huma bla periklu għall-konsumaturi għandhom jiġu appoġġjati.
(5)
Jixraq li jiġu stabbiliti kriterji tal-Ekotikketta tal-UE għall-grupp ta' prodotti tal-“ħiters idroniċi”.
(6)
Il-kriterji l-ġodda, kif ukoll ir-rekwiżiti tal-valutazzjoni u l-verifika marbutin magħhom, għandhom ikunu validi għal erba' snin mid-data tal-adozzjoni ta' din id-Deċiżjoni.
(7)
Il-miżuri stipulati f'din id-Deċiżjoni huma skont l-opinjoni tal-Kumitat stabbilit bl-Artikolu 16 tar-Regolament (KE) Nru 66/2010,
ADOTTAT DIN ID-DEĊIŻJONI:
Artikolu 1
1. Il-grupp ta' prodotti tal-“ħiters idroniċi” għandu jinkludi l-prodotti li jintużaw biex jiġġeneraw is-sħana bħala parti minn sistema ta' tisħin ċentrali bl-ilma, li fihom l-ilma msaħħan jitqassam permezz ta' ċirkolaturi u emittenti tas-sħana sabiex tintlaħaq u tinżamm temperatura ta' ġewwa fil-livell mixtieq fi spazju magħluq bħal bini, abitazzjoni jew kamra. Il-ġeneratur tas-sħana jipproduċi s-sħana permezz ta' proċess u teknoloġija waħda jew aktar mnn dawk li ġejjin:
(a)
il-kombustjoni tal-fjuwils fossili gassużi, likwidi jew solidi;
(b)
il-kombustjoni tal-bijomassa gassuża, likwida jew solida;
(c)
l-użu tal-effett “Joule” fl-elementi tat-tisħin permezz ta' reżistenza elettrika;
(d)
il-qbid tas-sħana ambjentali minn sors tal-arja, sors tal-ilma jew sors tal-art, u/jew tas-sħana sekondarja;
(e)
il-koġenerazzjoni (il-ġenerazzjoni fl-istess waqt, fi proċess wieħed, kemm tas-sħana u kemm tal-elettriku);
(f)
l-enerġija solari (awżiljarja).
2. Il-qawwa massima tal-ħiters idroniċi għandha tkun ta' 400 kW.
3. Il-ħiters ikkombinati wkoll jaqgħu fl-ambitu ta' dan il-grupp ta' prodotti, dejjem jekk il-funzjoni primarja tagħhom tkun li jipprovdu t-tisħin tal-post.
4. Il-prodotti li ġejjin huma esklużi mill-kamp ta' applikazzjoni ta' dan il-grupp ta' prodotti:
(a)
il-ħiters li l-funzjoni primarja tagħhom hija li jipprovdu ilma għax-xorb jew sanitarju sħun;
(b)
il-ħiters użati għat-tisħin u d-distribuzzjoni ta' mezzi gassużi għat-trasferiment tas-sħana bħal pereżempju l-fwar jew l-arja;
(c)
il-ħiters tal-post b'koġenerazzjoni li jkollhom kapaċità elettrika massima ta' 50 kW jew iktar;
(d)
il-ħiters tal-post li jikkombinaw flimkien it-tisħin indirett, bl-użu ta' sistema ta' tisħin ċentrali bl-ilma, u t-tisħin dirett, b'emissjoni diretta tas-sħana fil-kamra jew fl-ispazju fejn ikun installat l-apparat.
Artikolu 2
Id-definizzjonijiet li ġejjin għandhom japplikaw għall-finijiet ta' din id-Deċiżjoni:
(1)
“ħiter” tfisser ħiter tal-post jew ħiter ikkombinat;
(2)
“ħiter tal-post” tfisser apparat:
(a)
li jipprovdi s-sħana lil sistema ta' tisħin ċentrali bl-ilma sabiex tintlaħaq u tinżamm temperatura ta' ġewwa fil-livell mixtieq fi spazju magħluq bħal bini, abitazzjoni jew kamra, u
(b)
li jkun mgħammar b'ġeneratur wieħed jew aktar tas-sħana;
(3)
“ħiter ikkombinat” tfisser ħiter tal-post idroniku li jkun iddisinjat b'mod li jipprovdi wkoll is-sħana sabiex iwassal ilma għax-xorb jew sanitarju sħun b'temperaturi, kwantitajiet u rati tal-fluss speċifiċi waqt intervalli speċifiċi u li jkun imqabbad ma' provvista esterna ta' ilma sanitarju jew għax-xorb;
(4)
“pakkett magħmul minn ħiter tal-post, regolatur tat-temperatura u apparat solari” tfisser pakkett offrut lill-utent aħħari li jkun fih ħiter wieħed jew aktar tal-post ikkombinat ma' regolatur tat-temperatura wieħed jew aktar u/jew ma' apparat solari wieħed jew aktar;
(5)
“pakkett magħmul minn ħiter ikkombinat, regolatur tat-temperatura u apparat solari” tfisser pakkett offrut lill-utent aħħari li jkun fih ħiter ikkombinat wieħed jew aktar ikkombinat ma' regolatur tat-temperatura wieħed jew aktar u/jew ma' apparat solari wieħed jew aktar;
(6)
“apparat solari” tfisser sistema esklużivament solari, kollettur solari, tank tal-misħun solari jew pompa fis-sistema ċirkolari tal-kollettur, li jitqegħdu fis-suq b'mod separat;
(7)
“sistema ta' tisħin ċentrali bl-ilma” tfisser sistema li tuża l-ilma bħala mezz għat-trasferiment tas-sħana sabiex is-sħana prodotta ċentralment tiġi ddistribwita lill-emitturi tas-sħana għat-tisħin tal-post tal-bini jew ta' partijiet minnu;
(8)
“ġeneratur tas-sħana” tfisser il-parti ta' ħiter li tipproduċi s-sħana billi tuża proċess wieħed jew aktar minn dawn li ġejjin:
(a)
il-kombustjoni tal-fjuwils fossili u/jew tal-fjuwils tal-bijomassa;
(b)
l-użu tal-effett “Joule” fl-elementi tat-tisħin permezz ta' reżistenza elettrika;
(c)
il-qbid tas-sħana ambjentali minn sors tal-arja, sors tal-ilma jew sors tal-art, u/jew tas-sħana sekondarja;
(9)
“ħiter tal-gass” tfisser ħiter tal-post jew ħiter ikkombinat mgħammar b'ġeneratur wieħed jew aktar tas-sħana li jaħdem bil-fjuwils gassużi ta' oriġini fossili jew mill-bijomassa;
(10)
“ħiter tal-fjuwil likwidu” tfisser ħiter tal-post jew ħiter ikkombinat mgħammar b'ġeneratur wieħed jew aktar tas-sħana li jaħdem bil-fjuwils likwidi ta' oriġini fossili jew mill-bijomassa;
(11)
“ħiter tal-fjuwil solidu” tfisser ħiter tal-post jew ħiter ikkombinat mgħammar b'ġeneratur wieħed jew aktar tas-sħana li jaħdem bil-fjuwils solidi ta' oriġini fossili jew mill-bijomassa;
(12)
“ħiter tal-post b'bojler” tfisser ħiter tal-post li jipproduċi s-sħana billi juża l-proċess ta' kombustjoni tal-fjuwils fossili u/jew tal-fjuwils tal-bijomassa u/jew billi juża l-effett “Joule” fl-elementi tat-tisħin permezz ta' reżistenza elettrika;
(13)
“ħiter tal-post b'bojler tal-gass” tfisser ħiter tal-post b'bojler mgħammar b'ġeneratur wieħed jew aktar tas-sħana li jaħdem permezz tal-kombustjoni tal-fjuwils gassużi ta' oriġini fossili jew mill-bijomassa;
(14)
“ħiter tal-post b'bojler tal-fjuwil likwidu” tfisser ħiter tal-post b'bojler mgħammar b'ġeneratur wieħed jew aktar tas-sħana li jaħdem permezz tal-kombustjoni tal-fjuwils likwidi ta' oriġini fossili jew mill-bijomassa;
(15)
“ħiter tal-post b'bojler tal-fjuwil solidu” tfisser ħiter tal-post b'bojler mgħammar b'ġeneratur wieħed jew aktar tas-sħana li jaħdem permezz tal-kombustjoni tal-fjuwils solidi ta' oriġini fossili jew mill-bijomassa;
(16)
“ħiter tal-post b'bojler tal-bijomassa solida” tfisser ħiter tal-post b'bojler mgħammar b'ġeneratur wieħed jew aktar tas-sħana li jaħdem permezz tal-kombustjoni tal-fjuwils solidi mill-bijomassa;
(17)
“ħiter tal-post b'bojler elettriku” tfisser ħiter tal-post b'bojler li jipproduċi s-sħana biss billi juża l-effett “Joule” fl-elementi tat-tisħin permezz ta' reżistenza elettrika;
(18)
“ħiter ikkombinat b'bojler elettriku” tfisser ħiter ikkombinat b'bojler li jipproduċi s-sħana biss billi juża l-effett “Joule” fl-elementi tat-tisħin permezz ta' reżistenza elettrika;
(19)
“ħiter tal-post b'pompa tas-sħana” tfisser ħiter tal-post li juża s-sħana ambjentali li tkun ġejja minn sors tal-arja, sors tal-ilma jew sors tal-art, u/jew is-sħana sekondarja biex jipproduċi s-sħana; ħiter tal-post b'pompa tas-sħana jista' jkun mgħammar b'ħiter supplimentari wieħed jew iktar li juża l-effett “Joule” fl-elementi tat-tisħin permezz ta' reżistenza elettrika jew il-proċess ta' kombustjoni tal-fjuwils fossili u/jew tal-fjuwils tal-bijomassa;
(20)
“ħiter ikkombinat b'pompa tas-sħana” tfisser ħiter tal-post b'pompa tas-sħana li jkun iddisinjat b'mod li jipprovdi wkoll is-sħana sabiex iwassal ilma għax-xorb jew sanitarju sħun b'temperaturi, kwantitajiet u rati tal-fluss speċifiċi waqt intervalli speċifiċi u li jkun imqabbad ma' provvista esterna ta' ilma sanitarju jew għax-xorb;
(21)
“ħiter b'pompa tas-sħana li jaħdem bil-fjuwil” tfisser ħiter b'pompa tas-sħana mgħammar b'ġeneratur wieħed jew aktar tas-sħana li jaħdem bil-fjuwils gassużi jew likwidi ta' oriġini fossili jew mill-bijomassa;
(22)
“ħiter b'pompa tas-sħana li jaħdem bl-elettriku” tfisser ħiter b'pompa tas-sħana mgħammar b'ġeneratur wieħed jew aktar tas-sħana li jaħdem bl-elettriku bħala sors ta' enerġija;
(23)
“ħiter tal-post b'koġenerazzjoni” tfisser ħiter tal-post li jipproduċi s-sħana u l-elettriku fl-istess ħin permezz ta' proċess wieħed;
(24)
“apparat għall-kontroll tat-temperatura” tfisser apparat li jservi ta' interfaċċja mal-utent aħħari b'rabta mal-valuri u l-iskeda taż-żmien tat-temperatura mixtieqa ta' ġewwa u li jikkomunika d-dejta rilevanti, bħat-temperatura reali ta' barra u/jew ta' ġewwa, lil interfaċċja tal-ħiter bħall-proċessur ċentrali, biex b'hekk tkun tista' tiġi rregolata t-temperatura ta' ġewwa;
(25)
“l-effiċjenza enerġetika staġjonali tat-tisħin tal-post” (ηs) tfisser il-proporzjon tad-domanda għat-tisħin tal-post għal staġun tat-tisħin speċifikat, li għaliha jintuża ħiter partikulari, meta mqabbla mal-konsum annwali tal-enerġija meħtieġ sabiex tiġi ssodisfata din id-domanda, mogħti bħala perċentwali ( %);
(26)
“l-effiċjenza enerġetika tat-tisħin tal-ilma” (ηwh) tfisser il-proporzjon tal-enerġija utli fl-ilma għax-xorb jew sanitarju li l-ħiter ikkombinat jipprovdi meta mqabbla mal-enerġija meħtieġa għall-produzzjoni ta' dik l-enerġija, mogħti bħala perċentwali ( %);
(27)
“potenza termika nominali” tfisser il-potenza termika ddikjarata ta' ħiter meta dan ikun qed isaħħan il-post u, jekk ikun applikabbli, meta dan ikun qed isaħħan l-ilma bil-kundizzjonijiet nominali standard, mogħtija f'kW; għall-ħiters tal-post b'pompa tas-sħana u l-ħiters ikkombinati b'pompa tas-sħana, il-kundizzjonijiet nominali standard biex tiġi stabbilita l-potenza termika nominali huma l-kundizzjonijiet ta' referenza tad-disinn kif inhuma stabbiliti fir-Regolament tal-Kummissjoni (UE) Nru 813/2013 (2);
(28)
“kundizzjonijiet nominali standard” tfisser il-kundizzjonijiet operattivi tal-ħiters f'kundizzjonijiet klimatiċi medji sabiex jiġu stabbiliti l-potenza termika nominali, l-effiċjenza enerġetika staġonali tat-tisħin tal-post, l-effiċjenza enerġetika tat-tisħin tal-ilma, il-livell ta' qawwa tal-ħoss, l-emissjonijiet tal-ossidi tan-nitroġenu (NOx), l-emissjonijiet tal-monossidu tal-karbonju (CO), l-emissjonijiet tal-komposti organiċi gassużi (KOG) u l-materja partikulata;
(29)
“kundizzjonijiet klimatiċi medji” tfisser il-kundizzjonijiet tat-temperatura li huma tipiċi għall-belt ta' Strasburgu;
(30)
“emissjonijiet mit-tisħin staġonali tal-post” tfisser:
-
fil-każ ta' bojlers tal-fjuwil solidu mnajrin b'mod awtomatiku, medja pponderata tal-emissjonijiet fil-potenza termika nominali u tal-emissjonijiet fi 30 % tal-potenza termika nominali, mogħtija f'mg/m3;
-
fil-każ ta' bojlers tal-fjuwil solidu mnajrin b'mod manwali li jistgħu jitħaddmu f'50 % tal-potenza termika nominali tagħhom f'modalità kontinwa, medja pponderata tal-emissjonijiet fl-potenza termika nominali u tal-emissjonijiet f'50 % tal-potenza termika nominali, mogħtija f'mg/m3;
-
fil-każ ta' bojlers tal-fjuwil solidu mnajrin b'mod manwali li ma jistgħux jitħaddmu f'50 % jew anqas tal-potenza termika nominali tagħhom f'modalità kontinwa, l-emissjojnijiet fil-potenza termika nominali, mogħtija f'mg/m3;
-
fil-każ ta' ħiters tal-post tal-fjuwil solidu b'koġenerazzjoni, l-emissjonijiet fil-potenza termika nominali, mogħtija f'mg/m3;
(31)
“potenzjal għat-tisħin globali” tfisser il-potenzjal għat-tisħin globali kif iddefinit fl-Artikolu 2(4) tar-Regolament (KE) Nru842/2006 tal-Parlament Ewropew u tal-Kunsill (3);
(32)
“Nm3” tfisser metru kubu normali (f'101,325 kPa u 273,15 K).
Artikolu 3
Il-kriterji għall-għoti tal-Ekotikketta tal-UE għal prodott ikklassifikat fil-grupp ta' prodotti tal-“ħiters idroniċi” ddefinit fl-Artikolu 1 ta' din id-Deċiżjoni, kif ukoll ir-rekwiżiti ta' valutazzjoni u verifika relatati magħhom, huma stabbiliti fl-Anness ta' din id-Deċiżjoni.
Artikolu 4
Il-kriterji għall-grupp ta' prodotti tal-“ħiters idroniċi” u r-rekwiżiti tal-valutazzjoni u l-verifika relatati magħhom stabbiliti fl-Anness għandhom ikunu validi sa għal erba' snin mid-data tal-adozzjoni ta' din id-Deċiżjoni.
Artikolu 5
Għal finijiet amministrattivi, in-numru tal-kodiċi assenjat lill-grupp ta' prodotti tal-“ħiters idroniċi” se jkun “045”.
Artikolu 6
1. L-applikazzjonijiet għall-Ekotikketta tal-UE għall-pompi tas-sħana li jipprovdu s-sħana lil sistema ta' tisħin ċentrali bl-ilma li jaqgħu fil-grupp ta' prodotti tal-“pompi tas-sħana mħaddma bl-elettriku, bil-gass jew bl-assorbiment tal-gass”, li jitressqu fi żmien xahrejn mid-data tal-adozzjoni ta' din id-Deċiżjoni, jistgħu jissejsu jew fuq il-kriterji stabbiliti fid-Deċiżjoni tal-Kummissjoni 2007/742/KE (4) jew inkella fuq il-kriterji stabbiliti f'din id-Deċiżjoni. L-applikazzjonijiet għandhom jiġu evalwati skont il-kriterji li jissejsu fuqhom.
2. Il-liċenzji għall-Ekotikketta tal-UE mogħtija għal pompi tas-sħana li jipprovdu s-sħana lil sistema ta' tisħin ċentrali bl-ilma skont il-kriterji stabbiliti fid-Deċiżjoni 2007/742/KE jistgħu jintużaw għal 12-il xahar mid-data tal-adozzjoni ta' din id-Deċiżjoni.
Artikolu 7
Din id-Deċiżjoni hija indirizzata lill-Istati Membri.
Magħmul fi Brussell, it-28 ta' Mejju 2014.

Labels: 3
7
1
20